鸚鵡洲
作者：賀鑄
朝代：宋

paragraphs: 鸚鵡隴下鳥，能語奇羽毛。
羅罻巧相致，琱籠關鐍牢。
長懷故園樹，烟雨落空巢。
萬里遷澤國，舟輿□□勞。
正平託物賦，健筆不停操。
千載訪陳躅，晴沙葭菼高。
珍禽不復見，慨想若人豪。
處士起河朔，英風拔時髦。
文章儷墳誥，俛就猶詩騷。
兒汝命楊孔，奴兵視劉曹。
姦雄可奈此，束之投楚郊。
忤俗竟非命，惜哉時不遭。
非無擇木智，天下方滔滔。
遺幹泯魚腹，浮魂誰復招。
近結屈平好，佩蘭雜申椒。
遠慙子胥烈，怒氣翻秋濤。
空餘春草碧，恨血滿江皋。